Il
tribunâl costituzionâl spagnûl al à declarât cence valôr
juridic l’at fat bon dal Parlament catalan ai 9 di Novembar par
inviâ il procès pe costruzion de Republiche catalane. Intune
sentence tra lis plui sveltis mai jessudis dal tribunâl
costituzionâl di Madrid (la impugnazion de leç sul abort, par fâ
juste un esempli, e je in spiete di passe cinc agns), i magjistrâts
spagnûi ducj dacuardi a àn decidût che la declarazion concuardade
di Junts pel Sí e CUP no je compatibile cu
la Costituzion dal ream di Spagne e cul Statût di autonomie de
Catalogne massime parcè che e va cuintri dal principi che la
sovranitât i parten al “popul spagnûl” e no pues jessi obiet
des decisions dal Parlament di une comunitât. Une sentence di cheste
fate e jere za stade metude in cont dai partîts indipendentiscj
catalans che a àn duncje fat savê che a laran distès indenant cul
procès. In chest moment, par altri, il grop centrâl par Junts pel
Sí e CUP al è chel di cjatâ un acuardi par formâ il guvier
catalan clamât po a gjestî chest procès.
Intant, cui voi pontâts
su ce che al sucêt in Catalogne, diviers partîts nazionalitaris dal
stât spagnûl a àn sotscrit il manifest ‘Los pueblos tenemos la
palabra’ là che a rivindichin il dirit dai singui popui cjapâts
dentri intal stât spagnûl di decidi in forme democratiche il lôr
avignî e di imbastî procès costituents. Il document al è stât
sotscrit di EH Bildu, BNG, Unidad del Pueblo, CUP, ERC, Andecha
Astur, Izquierda Castellana, Puyalón de Cuchas y Més per Mallorca.
Font:
VilaWeb, 02/12/15; El País, 02/12/15; Gara, 04/12/15
mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn ast_Latn fra_Latn oci_Latn